**Ministru kabineta noteikumu projekta „Grozījumi Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi”” sākotnējās ietekmes**

**novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts „Grozījumi Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi”” (turpmāk – noteikumu projekts) izstrādāts, lai izpildītu Valsts fondēto pensiju likuma 9.panta ceturtajā daļā noteikto deleģējumu Ministru kabinetam noteikt LabIS iekļaujamos datus, to apjomu, datu sniegšanas termiņus un apstrādes kārtību.  Noteikumu projekts stājas spēkā 2018.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saeima 2017.gada 22.novembrī pieņēma likumu „Grozījumi Valsts fondēto pensiju likumā”. Saskaņā ar minētajiem grozījumiem, cita starpā, lai nodrošinātu valsts vecuma pensiju uzskaiti, likuma 9.pants ir papildināts ar trešo un ceturto daļu, kas ir savstarpēji saistītas un tulkojamas kopsakarā, jo attiecas uz sistēmu LabIS.  Valsts fondēto pensiju likuma 9.panta trešā daļa nosaka Labklājības ministrijas tiesības saņemt un iekļaut sistēmā LabIS fizisko personu datus saistībā ar apdrošināšanas sabiedrību noslēgtajiem dzīvības apdrošināšanas (mūža pensijas) līgumiem ar fondēto pensiju shēmas dalībniekiem un apdrošināšanas sabiedrību pienākumu Labklājības ministrijai šos datus sniegt. Noteikumu projekts izstrādāts atbilstoši likuma 9.panta ceturtajā daļā ietvertajam deleģējumam Ministru kabinetam noteikt sistēmā LabIS iekļaujamos datus, to apjomu, datu sniegšanas termiņus un apstrādes kārtību.  Vienlaikus, lai samazinātu administratīvo slogu turpmākā noteikumu projekta izstrādē iesaistītajām institūcijām, veicot izmaiņas saistībā ar sociālās aizsardzības pakalpojumu (pensiju, atlīdzību, piemaksu un pabalstu) klāsta izmaiņām, ir jāveic redakcionāls labojums Ministru kabineta 2016.gada 26.jūlija noteikumu Nr. 490 „Labklājības informācijas sistēmas (LabIS) noteikumi” 12.punktā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.**  Spēkā esošā Valsts fondēto pensiju likuma 9.pants nosaka, ka valsts fondēto pensiju shēmas darbības pārraudzību veic Labklājības ministrija, un saskaņā ar šo likumu Labklājības ministrijai ir tiesības pieprasīt un saņemt no apdrošinātājiem reizi ceturksnī ziņojumus par dzīvības apdrošināšanas (mūža pensijas) pakalpojumiem (kas sniegti saskaņā ar šo likumu), dalībnieku skaita dinamiku un mūža pensiju apmēriem. Likuma 9.panta trešā daļa, kas stāsies spēkā ar 01.07.2018., nosaka, ka, lai nodrošinātu valsts vecuma pensiju uzskaiti, Labklājības ministrijai ir tiesības saņemt un iekļaut Labklājības informācijas sistēmā (LabIS) fizisko personu datus saistībā ar apdrošināšanas sabiedrību noslēgtajiem dzīvības apdrošināšanas (mūža pensijas) līgumiem ar fondēto pensiju shēmas dalībniekiem un apdrošināšanas sabiedrībām ir pienākums Labklājības ministrijai šos datus sniegt.  Lai Labklājības ministrija varētu pilnīgāk (pilnvērtīgāk) novērtēt valsts fondēto pensiju shēmas ietekmi uz personu sociālo nodrošinājumu vecumdienās, no apdrošināšanas sabiedrībām ir nepieciešams saņemt dažāda veida informāciju par dzīvības apdrošināšanas (mūža pensijas) pakalpojumiem personificētu datu līmenī. Tādejādi, paredzot, ka arī apdrošināšanas sabiedrības turpmāk būs sistēmas LabIS datu avots (noteikumu projekta 2.punkts).  Dati personu līmenī ir nepieciešami, lai varētu veikt analīzi par personas kopējo vecuma pensiju, kas veidojas gan no dalības 1.pensiju līmenī, gan 2.pensiju līmenī, t.i., valsts fondēto pensiju shēmā (turpmāk – VFPS). Viens no būtiskiem pensiju sistēmas izvērtējumiem ir vecuma pensiju saņēmēju skaita sadalījuma pa intervāliem analīze (dzimumu, vecumu, stāža u.c. griezumos). Papildus būs nepieciešams veikt izvērtējumu par personu - apdrošināšanas sabiedrības polišu klientu ienākumiem pensiju 1.līmenī, sakarībām starp personu ienākumu un veiktajām izvēlēm. Lai šādu sadalījumu varētu saveidot ir nepieciešami abu datu avotu – Valsts sociālās apdrošināšanas aģentūras (turpmāk - VSAA) un apdrošināšanas sabiedrību personificēti dati (noteikumu projekta 4. un 6.punkts).  No citām informācijas sistēmām ir nepieciešama tikai tā informācija (rādītājs, parametrs), kura pietrūkst LabIS, lai datu krustošanas rezultātā iegūtu politikas plānošanai un īstenošanai trūkstošo informāciju.  Lai nodrošinātu nepieciešamās informācijas par dzīvības apdrošināšanas (mūža pensijas) pakalpojumiem personificētu datu saņemšanu no apdrošināšanas sabiedrībām, Labklājības ministrijai sadarbībā ar apdrošināšanas sabiedrībām būs jāvienojas par sadarbību datu apmaiņā un jāsagatavo līgumprojekti ar katru apdrošināšanas sabiedrību par informācijas apmaiņas kārtību (noteikumu projekta 7. un 9.punkts).  Sistēmā LabIS iekļaujamos apdrošināšanas sabiedrību datus, to apjomu, saņemšanas un apstrādes kārtību noteiks Ministru kabinets. Līdz ar to ir nepieciešami grozījumi 2016.gada 26.jūlija Ministru kabineta noteikumos Nr.490 “Labklājības informācijas sistēmas (LabIS) noteikumi”.  Personas datu apstrādes mērķis sistēmā LabIS noteikts likuma „Par sociālo drošību” 14.1 panta pirmajā daļā, proti, tas ir veidot statistiku, lai sociālo pakalpojumu jomā plānotu, izstrādātu un novērtētu valsts politiku, kas nodrošinās savlaicīgi pieejamu un kvalitatīvu sociālo pakalpojumu sniegšanu. Saskaņā ar Fizisko personu datu aizsardzības likuma (turpmāk - FPDAL) 2.panta 3., 4.punktu jebkura darbība, kura tiek veikta ar informāciju, kura attiecas uz identificētu vai identificējamu fizisku personu, ir personas datu apstrāde. Ministru kabineta noteikumos jēdziens „personas dati” tiek lietots FPDAL 2.panta sniegtās definīcijas izpratnē, proti, personas dati ir jebkāda informācija, kas attiecas uz identificētu vai identificējamu fizisko personu. Savukārt jēdziens „kopsavilkuma informācija” ir jebkura informācija, kas agregētā veidā satur apstrādātus un apkopotus personas datus atbilstoši noteiktām pazīmēm (piemēram, vecuma grupas, dzimums) vai atbilstoši noteiktiem klasifikatoriem (piemēram, reģionālais sadalījums), kas neļauj tiešā vai netiešā veidā identificēt fizisko personu.  Personas datu apstrāde atbilstoši FPDAL 7.panta nosacījumiem ir pieļaujama, ja tiek ievēroti 3) un 5) punkta nosacījumi un 11.panta 11) punkta nosacījumi. Šajā gadījumā datu apstrāde nepieciešama Labklājības ministrijai kā LabIS pārzinim noteikto pienākumu veikšanai saskaņā ar likuma „Par sociālo drošību” deleģējumu kvalitatīvu, mērķa grupas vajadzībām atbilstošu pasākumu plānošanai, valsts un pašvaldību budžeta resursu efektīvai plānošanai un izlietošanai, sabiedrības interešu ievērošanai un iespējai realizēt Labklājības ministrijai noteiktos publiskās varas uzdevumus.  Minēto pamato Satversmes 96.pants, kas nosaka, ka ikvienam ir tiesības uz privātās dzīves neaizskaramību un 116.pants, kas nosaka, ka 96.pantā minētās tiesības var ierobežot tikai likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Par šo principu ir vairāki Satversmes tiesas spriedumi, kuros norādīts, ka šādi ierobežojumi ir iespējami, ja tas noteikts ar pienācīgā kārtā pieņemtu likumu, tam ir leģitīms mērķis un tas ir samērīgs (piemēram, Satversmes tiesas 2013. gada 10.maija sprieduma lietā Nr. 2012-16-01).  Sabiedrības ieguvums no efektīvas valsts politikas pensiju jomā noteikti ir lielāks par indivīda tiesību ierobežojumu. Turklāt LabIS nav tajā ielādējamo datu pirmavots, jo sistēmas mērķis nav fizisko personu personificētu datu izmantošana, glabāšana un citas ar datu apstrādi saistītas darbības, bet tikai datu saņemšana un to anonimizēšana. Citu valsts informācijas sistēmu pārziņi datus būs ieguvuši no fiziskajām personām savu normatīvajos aktos noteikto funkciju veikšanai.  Lai nodrošinātu LabIS iekļauto personas līmeņa datu integrēšanu no dažādām informācijas sistēmām, sasaistītu konkrētajai personai sniegto valsts un pašvaldību atbalstu, tiek saņemta informāciju par personu - vārds, uzvārds, personas kods un atkarībā no konkrētajā informācijas sistēmā uzkrāto datu struktūras citi saistītie personas dati. Lai nodrošinātu turpmāko datu subjekta anonimitāti, sistēmā LabIS sākotnējā datu apstrādes posmā personas datu anomizēšana notiek starpvidē, kur ar programmatūras palīdzību tiek veikta personas datu neatgriezeniska transformācija. Šajā transformācijas procesā personas kods, vārds un uzvārds tiek aizstāti ar neko neidentificējošu burtu un ciparu kombināciju – identifikatoru un sistēmā LabIS tiek ielādēti tikai identifikators un citi saistītie personas dati. Sistēmā LabIS personu raksturojoši dati sistēmā LabIS parādīsies tikai kā datu analīzes dimensijas, piemēram, dzimums, vecums, adrese pēc ATVK koda, personas invaliditāte u.tml.. Detalizēts no visiem datu avotiem sistēmā LabIS sniegto personas datu uzskaitījums katram rādītājam ir pieejams Programmatūras projekta aprakstā. Tādējādi sistēmas LabIS funkcionalitātes un izgūto datu izmantotājiem nebūs pieeja personas datiem vai iespēja identificēt noteiktu personu, jo personas datu apstrādes posmu nodrošinās VSAA, kas nepieciešama turpmākas datu subjekta anonimitātes nodrošināšanai. LabIS, integrējot personas līmeņa datus no dažādām informācijas sistēmām, būs iespējams veikt datu krustošanu, kas nodrošinās to, ka būs iespējams atlasīt datus par detalizētāka līmeņa iedzīvotāju grupām un tām izmaksātajiem pabalstiem un sniegtajiem pakalpojumiem. Detalizētākas statistikas pieejamība sniedz iespēju politikas izstrādes procesā izvērtēt konkrētām mērķa grupām pieejamo atbalsta mehānismu korelāciju un efektivitāti, kā arī plānot mērķētāku politiku.  Līdz LabIS izveidei šādi dati nebija iegūstami, jo katrā no sistēmām un reģistriem tiek uzkrāti specifiski dati par noteiktas grupas un pazīmes personām un no iegūtās kopsavilkuma statistikas nav iespējams iegūt informāciju par tām personām, kas savukārt uzskaitītas arī citās informācijas sistēmās, kur dati tiek uzkrāti par citām grupām vai pazīmēm. Vairāku informācijas sistēmu savienošana un datu noliktavas izveidošana sniedz iespēju racionāli izmantot izveidoto informācijas sistēmu resursus, veicot datu atkalizmantošanu.  LabIS mērķis nav analizēt tieši vai netieši identificējamu fizisku personu datus, bet gan analizēt noteiktiem kritērijiem atbilstošus anonimizētus datus, kas nav personas dati Fizisko personu datu aizsardzības likuma izpratnē. LabIS būs iespējams atlasīt iepriekš izvirzītiem kritērijiem atbilstošu subjektu sarakstu, bez iespējas tieši vai netieši identificēt konkrētas fiziskas personas. Šai atlasei vairs nav nepieciešami personas dati, bet ir sistēmas piešķirtais kods, ar kura palīdzību var atlasīt neidentificētu personu (subjektu) skaitu, kuras atbilst sistēmā ievadītajiem kritērijiem. Labklājības ministrija kā LabIS pārzinis un VSAA kā atsevišķu sistēmas turētāja funkciju izpildītājs, izgūstot statistiku, savā darbībā ievēros Statistikas likuma 17.pantā noteiktos datu apstrādes un statistiskās konfidencialitātes nosacījumus un šī likuma V nodaļas „Datu izplatīšanas noteikumi” nosacījumus. Līdztekus šīm normām nosacījumi par anonimitātes nodrošināšanu ir iestrādāti ministrijas iekšējos noteikumos par sistēmas (LabIS) uzturēšanas un izmantošanas kārtību, paredzot sistēmas Labis funkcionalitātes izmantotājiem pirms informācijas izplatīšanas/ publicēšanas pienākumu izvērtēt statistiskās konfidencialitātes nosacījumu ievērošanu, tai skaitā, iespēju arī netieši identificēt personu.  Iepriekš minēto apstākļu dēļ LabIS nav tajā ielādējamo datu pirmavots, jo sistēmas mērķis nav fizisko personu personificētu datu izmantošana, glabāšana un citas ar datu apstrādi saistītas darbības, bet tikai datu saņemšana, anonimizēšana un statistikas/ pārskatu sagatavošana. Citu valsts informācijas sistēmu pārziņi datus būs ieguvuši no fiziskajām personām savu normatīvajos aktos noteikto uzdevumu veikšanai, un LabIS fizisko personu privātums pēc būtības tiks ietekmēts minimāli. Var secināt, ka LabIS gadījumā fizisko personu datu iegūšana ir paredzēta likumā, tā ir vērsta uz leģitīma mērķa sasniegšanu, ir nepieciešama demokrātiskā sabiedrībā un ir sociāli nepieciešama un samērīga. Vienlaikus tiek nodrošināta tādu datu aizsardzības principu ievērošana kā tiesiskums, minimalitāte un anonimitāte.  Vienlaikus tiks nodrošināta jau esošo informācijas sistēmu datu atkalizmantošana integrētas statistikas izstrādei. LabIS kalpos kā palīglīdzeklis (tehnoloģisks rīks) kvalitatīvas, administratīvajos datu avotos balstītas, statistiskās informācijas ieguvei, kāda šobrīd sociālo pakalpojumu jomā Latvijā nav pieejama. Jāuzsver, ka šis rīks tiks izmantots tikai statistiskās informācijas ieguvei un analīzei, bet netiks izmantots pabalstu un pakalpojumu uzraudzībai un administrēšanai, jo tā tiek nodrošināta ar citu Labklājības ministrijas padotības iestāžu informācijas sistēmu palīdzību, no kurām dati tiks integrēti LabIS savietotas, integrētas kopsavilkuma statistikas iegūšanai.  Labklājības ministrija nodrošina, ka no Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi” minētajām institūcijām (datu avotiem) saņemto datu ielādi sistēmā nodrošina specializēta programmatūra, kas veic datu transformāciju, un šajā procesā sistēmā LabIS iekļaujamie fizisko personu dati tiek anonimizēti, tos aizstājot ar ģenerētu unikālu identifikatoru, tādejādi nodrošinot fizisko personu datu aizsardzības nosacījumus.  **2.**  Kopš Ministru kabineta 2016.gada 26.jūlija noteikumu Nr.490 „Labklājības informācijas sistēmas (LabIS) noteikumi” apstiprināšanas ir veiktas izmaiņas valsts sociālajos pabalstos. Piemēram, sākot ar 2018.gadu tiks uzsākta jauna valsts sociālā pabalsta - piemaksas pie ģimenes valsts pabalsta - piešķiršana. Ņemot vērā iepriekšējo gadu pieredzi un iespēju, ka tiks noteikta jaunu pabalstu vai sociālās apdrošināšanas pakalpojumu ieviešana, ir veiktas izmaiņas 12.punkta redakcijā. Labklājības ministrija ir izvērtējusi, ka grozījumu veikšana Ministru kabineta 2016.gada 26.jūlija noteikumos Nr.490 „Labklājības informācijas sistēmas (LabIS) noteikumi”, iestrādājot vienu punktu ar jauna pabalsta vai sociālās apdrošināšanas pakalpojuma veidu, ir nesamērīgs administratīvais slogs gan tā izstrādē, gan saskaņošanā, gan virzības uz izskatīšanu Ministru kabinetā iesaistītajām institūcijām. Lai samazinātu administratīvo slogu visām noteikumu grozījumu izstrādē un saskaņošanā iesaistītajam institūcijām, Ministru kabineta 2016.gada 26.jūlija noteikumu Nr.490 „Labklājības informācijas sistēmas (LabIS) noteikumi” 12.punktā pēc iespējas ir aizstāts konkrētu pabalstu, piemaksu, pensiju un atlīdzību veidu uzskaitījums ar vispārīgākiem formulējumiem un atsaucēm uz citos normatīvajos aktos definētajiem pabalstu, pensiju un pakalpojumu veidiem. Noteikumu pašreizējā 12.1., 12.2., 12.5., 12.19. un 12.22. apakšpunkta redakcijā uzskaitītie pabalstu veidi ir definēti likuma “Par maternitātes un slimības apdrošināšanu” 3.pantā, kas nosaka, ka “ (1) Saskaņā ar šo likumu tiek piešķirti un izmaksāti šādi valsts sociālās apdrošināšanas pabalsti:  1) maternitātes pabalsts;  2) slimības pabalsts;  3) apbedīšanas pabalsts;  4) paternitātes pabalsts;  5) vecāku pabalsts.”.  Līdz ar to ir iespējams redakcionāli apvienot 12.1., 12.2., 12.5., 12.19. un 12.22.apakšpunktā norādītos valsts sociālās apdrošināšanas pabalstu veidus bez konkrētu pabalstu uzskaitījuma vispārīgākā redakcijā kā “*dati par likumā “Par maternitātes un slimības apdrošināšanu” noteikto valsts sociālās apdrošināšanas pabalstu saņēmējiem un piešķirtā pabalsta apmēru sadalījumā pa dzimumiem, vecuma grupām un administratīvajām teritorijām*”.  Analogi iepriekšminētajiem apsvērumiem, tiek piedāvāts redakcionāli apvienot:   * 12.23., 12.24., 12.25. apakšpunktos iekļauto pensiju konkrētu uzskaitījumu, atsaucoties uz likumā “Par valsts pensijām” definētajiem valsts sociālās apdrošināšanas pensiju veidiem (vecuma pensija; invaliditātes pensija; apgādnieka zaudējuma pensija); * 12.3., 12.4., 12.6., 12.7., 12.8., 12.9., 12.10., 12.12., 12.16., 12.17., 12.18., 12.22.apakšpunktos iekļauto pabalstu konkrētu uzskaitījumu, atsaucoties uz Valsts sociālo pabalstu likumā noteikto valsts sociālās aizsardzības pakalpojumu (pabalsti, atlīdzības, piemaksas) veidiem (ģimenes valsts pabalsts; bērna kopšanas pabalsts; pabalsts aizbildnim par bērna uzturēšanu; atlīdzība par aizbildņa pienākumu pildīšanu; atlīdzība par audžuģimenes pienākumu pildīšanu; pabalsts transporta izdevumu kompensēšanai invalīdiem, kuriem ir apgrūtināta pārvietošanās; valsts sociālā nodrošinājuma pabalsts; atlīdzība par adoptējamā bērna aprūpi; bērna invalīda kopšanas pabalsts; pabalsts invalīdam, kuram nepieciešama kopšana; bērna piedzimšanas pabalsts; apbedīšanas pabalsts; atlīdzība par adopciju; piemaksa pie ģimenes valsts pabalsta par bērnu invalīdu; * 12.13., 12.14.apakšpunktos iekļauto pabalstu un atlīdzību konkrētu uzskaitījumu, atsaucoties uz Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likuma trešajā daļā noteiktajiem sociālo garantiju veidiem; * 12.20., 12.22.apakšpunktos iekļauto pabalstu konkrētu uzskaitījumu, atsaucoties uz likuma “Par apdrošināšanu bezdarba gadījumam” 2.pantā noteiktajiem bezdarba apdrošināšanas pakalpojumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija, VSAA, AAS „SEB Dzīvības apdrošināšana”, ERGO Life Insurance SE Latvijas filiāle, Compensa Life Vienna Insurance Group SE Latvijas filiāle, AAS „CBL Life”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šobrīd četras apdrošināšanas sabiedrības piedāvā VFPS dalībniekiem iegādāties dzīvības apdrošināšanas (mūža pensijas) polisi. 2016.gadā 1654 VFPS dalībnieki (13%), kas izstājušies no VFPS, sasniedzot pensijas vecumu, iegādājās mūža pensijas polisi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina VSAA pienākumus un veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ievietota Labklājības ministrijas tīmekļa vietnē http://www.lm.gov.lv sabiedriskajai apspriešanai 2018.gada 11.maijā, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai nodrošinātu nepieciešamās informācijas par dzīvības apdrošināšanas (mūža pensijas) pakalpojumiem personificētu datu saņemšanu no apdrošināšanas sabiedrībām, Labklājības ministrija š.g. 19.aprīlī organizēja tikšanos ar apdrošinātājiem. |
| 3. | Sabiedrības līdzdalības rezultāti | Sabiedrības locekļi aicināti savu viedokli izteikt līdz 28.05.2018. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA, apdrošināšanas sabiedrības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Nav. |

Labklājības ministrs J.Reirs

I.Salmane, 67021556

[Irena.Salmane@lm.gov.lv](mailto:Irena.Salmane@lm.gov.lv)

S.Vasiļjeva, 67021559

[Sanita.Vasiljeva@lm.gov.lv](mailto:Sanita.Vasiljeva@lm.gov.lv)